Luister: Uli, die slim uilFletcher is geskryf deur Cecile Schultz en word voorgelees deur Elana Barker in samewerking met Maroela Media en Solidariteit Helpende Hand se Tassie-projek. Eendag lank, lank gelede was daar ŉ uil. Dit was nie sommer ŉ gewone uil nie. O nee, die uil was baie slim. Sy naam was Uli. Uli het sulke groot, geelbruin oë gehad. Al die diere het altyd vir Uli kom raad vra oor hulle probleme. Ruben ratel en Uli uil was groot maatjies. Ruben was baie sterk en hy was glad nie bang nie, nie eens vir slange nie. Dit was vir hom heerlik om slange te vang en op te eet. Geen wonder nie die mense het ŉ spreekwoord wat sê: “Daardie mens is so taai soos ŉ ratel.” Kom ek vertel julle wat eendag met Uli uil en Ruben ratel gebeur het. Uli en Ruben sit nog so onder ŉ groot boom en gesels toe ŉ rooibok vinnig aangehardloop kom. “Uli, Uli,” roep die rooibok uit. “Kom gou! Die bos brand af.” “O, my genugtig!” skree Uli en Ruben ewe hard. Hulle volg vir rooibok tot waar die brand is. Al die diere in die bos is baie bang. Dit is die eerste keer dat hulle so iets beleef. “Wat gaan ons nou doen?” vra die diere onseker. Ratel sien die brand het net begin en dit het darem nog nie versprei nie. Foto: jeffjantz1/pixabay.com Uil kry toe ŉ slim plan. “Dawie duif, gaan soek asseblief vir Reinhardt renoster. Hy sal die vuur sommer vinnig vir ons doodtrap. Daar sal nie eens ŉ vlammetjie oorbly nie.” So gesê, so gedaan. Dawie duif vlieg met ŉ spoed daar weg. Hy vlieg bo-oor die hoogste bome en kranse. Daar doer onder ŉ kameeldoringboom staan Reinhardt renoster. Dawie vlieg tot onder en skree: “Kom Reinhardt, maak gou. Volg my. Daar is ŉ brand in die bos en Uli uil sê jy kan dit doodtrap sodat daar nie eens ŉ vlammetjie oorbly nie.” Reinhardt loer vir Dawie en besluit om hom te volg. Ruben ratel sien vir Reinhardt renoster aankom en roep opgewonde: “Daar’s hy!” Reinhardt hardloop na die vuur toe en begin verwoed daarop trap. Al die bosdiere is in rep en roer. Uiteindelik kry renoster dit reg om die vuur dood te trap. “Sjoe, dit was nou ŉ opwindende dag,” sê Uli uil en almal bedank vir Reinhardt renoster omdat hy hom so goed van sy taak gekwyt het. Maats, het julle geweet dat ’n renoster ’n vuur sommer kan doodtrap? Sjoe, dit wil gedoen wees. Dit lyk my renosters is vir niks bang nie. Julle moet dit net nie probeer doen nie, hoor! Dis te gevaarlik vir ’n mens om vure dood te trap. Soos julle kan sien, is Uli uil baie slim en wys. Hy het mooi gedink en toe die regte besluit geneem. Dit laat my aan koning Salomo dink. Het julle al van hom gehoor? Hy was die rykste en slimste koning wat nog ooit geleef het. In 1 Konings 3 vra God vir Salomo wat hy graag wil hê. Salomo het nie geld of goeters gevra nie. Nee, hy het gevra om wys te wees sodat hy tussen goed en kwaad kan onderskei en die regte besluite vir God se volk kan neem. Dit wat Salomo gevra het, was goed in die Here se oë. Die Here het hom toe ook nog rykdom en eer gegee. Dit leer ons dat dit belangriker is om vir wysheid te vra as om vir geld en goeters te vra. Kom ons bid saam Here, gee my asseblief wysheid. In die naam van Jesus Christus, amen. Bybelvers om te onthou Jakobus 1:5 “En as iemand van julle wysheid kortkom, laat hom dit van God bid …” Aksie Bid vir plekke wat renosters en ander diere bewaar. Nog Fletcher-stories: Die Tassie-projek Die gebrek aan lees-, skryf- en kommunikasievaardighede hou groot nadele vir die kind se lewenslange leerproses en menslike vermoëns in. Duisende behoeftige kinders in Suid-Afrika het nie toegang tot die nodige hulpbronne om hierdie vaardighede te ontwikkel nie. Helpende Hand wil met hul Tassie-veldtog hierdie behoefte aanraak. Jy kan die kinders in jou gebied ondersteun deur Helpende Hand se webwerf te besoek en die vorm in te vul. Een tassie se waarde is R250. Met die Tassie-veldtog doen Helpende Hand ŉ beroep op lede van die publiek om saam met hulle hande te vat en te verseker dat minstens 4 000 tassies landwyd uitgedeel word. Outeur: Cecile Schultz is ŉ professor in menslike hulpbronbestuur aan die Tshwane Universiteit vir Tegnologie in Pretoria. Sy hou daarvan om lewensvaardighede vir haar studente asook vir die gemeenskap aan te bied. Daarom is sy betrokke by die People Upliftment Programme (POPUP) en Solidariteit Helpende Hand se Cappuccino tak. Haar passie is om Vader God, Jesus en die Heilige Gees aan kinders bekend te stel asook om hulle waardetoevoegende lewenslessies te leer. Die boekie wat oor Fletcher handel, is gebore in 2008 toe haar seun, Christiaan, 9 jaar oud was en haar dogter, Cilé-Mari (bynaam Lallie), 6 jaar oud was. Cecile is al 28 jaar met Raymond Schultz getroud en hy gee haar ruimte om haar in God se koninkryk uit te leef.